Vålerenga sikret seg portugisisk midtstopper.

Fredag ettermiddag bekrefter Oslo-klubben på egen hjemmeside at de har signert den 30 år gamle midtstopperen João Diogo Serpa Meira.

Portugiseren har skrevet under på et ettårskontrakt.

30-åringen kommer fra den amerikanske MLS-klubben Chicago Fire.

- Jeg er veldig glad for å være på plass her i Vålerenga. Jeg har hatt to gode år i MLS og fått fin erfaring derfra, men nå starter et nytt kapittel i livet og jeg er klar, sier Meira i et intervju publisert på klubbens hjemmeside.

Jørgen Ingebrigtsen, sportslig leder i VIF, er godt fornøyd med å ha sikret seg spilleren som kan brukes som både midtstopper og defensiv midtbane.

- Vi har vært på jakt etter en spiller med samme type profil som Enar Jääger. En med erfaring som kan brukes i flere posisjoner, og som i tillegg kan være en leder i gruppa. Vi har sett samtlige kamper João har spilt i MLS og har også fått gode tilbakemeldinger på kilder som er tett på ligaen, sier Ingebrigtsen til klubbens hjemmeside.